<classify> BAADA ya wenzao wa nchi jirani kufanikiwa kujikomboa kimaisha kupitia ajira ya kuendesha pikipiki za kubeba abiria, yaani bodaboda, waendesha pikipiki za aina hiyo nchini Tanzania nao wamedhamiria kujiinua kiuchumi kwa kujiwekea mipango kadhaa ya maendeleo.Miongoni mwa mipango hiyo ni kuanzishwa kwa benki yao katika miaka miwili ijayo itakayojulikana kama Mapimata C ommunity Bank. Mapimata ni kifupisho cha C hama cha Maendeleo ya Madereva wa Pikipiki Tanzania. H ayo yamethibitishwa na Mwenyekiti wa chama hicho, Edward Mwanisongole alipokuwa anazungumzia mikakati ya bodaboda wa Tanzania katika kujikwamua kiuchumi.Alisema baada ya kuanzishwa kwa benki, watageukia eneo la uwekezaji jijini Dar es Salaam litakalojulikana kama Bodaboda C ity litakalokuwa pia na hospitali kwa ajili ya kutoa huduma na kuchangia katika maendeleo ya nchi kwa nguvu zao bila kuwa na mfadhili. Imeelezwa kuwa mpaka sasa wanakadiria kuwa na wanachama zaidi ya 300,000 wanaopata huduma katika vyama vyao, lakini waliojisajili na kuchangia katika Benki ya Mapimata ni takribani 20,000.Watapanua pia wigo wa mtaji kwa kufungua ofisi katika kila wilaya ambako wataweka gereji kwa ajili ya pikipiki na bajaj kwa ajili ya wanachama. Kutakuwa pia na maduka ya spea zitakazouzwa kwa bei rafiki kwa wanachama. Malengo ya baadaye ni kukopesha wanachama vitendea kazi, kwa maana ya pikipiki na bajaj. Aidha, katika kuhakikisha bodaboda inakuwa na kazi ya staha tofauti jamii inavyowachukulia, hasa kutokana na baadhi ya madereva kuonekana kutoithamini kazi yao na kufananishwa sawa na wahuni, Mwanisongole amesema mikakati yao ni kuanza kusajili bodaboda wote nchini kwa kuwaweka kwenye kanzidata ili kuweza kukabiliana na changamoto mbalimbali ikiwemo ya madai ya bodaboda kuhusika katika wizi.Alisema mpango huo uliopitishwa Mei, mwaka huu uko katika hatua za mwisho na unatarajia kuanza Desemba mwaka huu kwa bodaboda nchi nzima kuchukuliwa taarifa zao ikiwemo kuchukuliwa alama za vidole ili kuwawezesha kufanya kazi kwa uhuru na kuondoa utata wa kuonekana ni wezi wa wahuni. Kutokana na mpango huu, itasaidia kuondoa changamoto za kudumu, ikiwa ni pamoja na kuunganisha madereva nchini kwa kutumia michezo kwa kukutana na kujadili changamoto na nini kufanyika ili kuleta maendeleo, alisema.Alisema chama hicho kilianza Juni mwaka 2016 kwa kuanza na waendesha bajaji, lakini mwaka jana walijumuisha bodaboda katika mkoa wa Dar es Salaam na kujitanua mpaka mikoa mingine ya Arusha, Kilimanjaro, Tanga, Mwanza, Mbeya na mingine ambayo wanaendelea na mikutano ya kuhamasisha kujiunga. Aliongeza kuwa, mwitikio wa bodaboda kujiunga hasa mikoani ni mzuri na wanaendelea kutembelea na kutoa elimu na kutaka kuwa kitu kimoja kwa lengo la madereva kuwa huru kufanya kazi kwa kufuata sheria kwa kushirikiana na kikosi cha polisi cha usalama barabarani.Alisema pia kwa ushirikiano huo, wanakabili wizi wa bodaboda, ikiwa ni pamoja na kujiinua kiuchumi na pia kurasimisha sekta hiyo inayokua kwa kasi. Alisema tangu kuanza chama hicho wameanzisha Mapimata C ommunity Bank iliyoanza taratibu jijini Dar es Salaam na baadaye kuwa benki kamili kwa bodaboda na bajaji ili waweze kuanzisha viwanda na mpaka sasa wanachama zaidi ya 20,000 jijini Dar es Salaam na wengine 1,000 wameanza kunufaika kwa kupata mikopo mbalimbali.Alisema kwa jiji la Dar es Salaam kuna bodaboda na bajaj zaidi ya 300,000 na kwa miaka mitano ijayo wanatarajia kuwa na mchango mkubwa kwa jamii na wanachama wake kuwa na maisha bora. Nchini Kenya Wakati bodaboda wa Tanzania wakijipanga kuendelea kwenye ukombozi kiuchumi, Takwimu za C hama cha Waunda Pikipiki Kenya MAAK, wamebainisha kuwa, kuna takribani pikipiki 600,000 katika barabara za Kenya, kila moja ikiingiza wastani wa Shilingi za Kenya 1,000 kwa siku, sawa na Sh 20,000 za Tanzania kwa siku.Na kutokana na takwimu hizo, tafsiri iliyo rahisi ni kwamba, Sh milioni 600 za Kenya hupatikana kutokana na idadi hiyo, sawa na Sh bilioni 219 za Kenya kwa mwaka. Mwenyekiti wa MAAK, Isaac Kalua anafafanua kuwa, wastani wa watu wanane wanaendesha maisha yao kwa kutegemea pikipiki moja inayofanya kazi kila siku. Kwa ujumla, kwa mujibu wa Kalua, pikipiki hizo zinalea takribani watu milioni 4.8. Kama ilivyo kwa Kenya, nchi nyingine za Afrika Mashariki za Uganda na Kenya, waendesha bodaboda wameunda umoja wenye lengo la kuwaweka pamoja zaidi na hivyo kupiga kasi kimaendeleo.  <topic>: kitaifa 